**Unikt koncert- og natklubkoncept fra London guider til nye navne i VEGA***Den 30. september rykker det engelske koncertkoncept Girls & Boys ind i Ideal Bar med et unikt line-up. Aftenen byder på koncerter med Wildhart, Silvester og engelske Mind Enterprises, inden natklubben tager over.*

I London har [Girls & Boys](https://www.facebook.com/girlsandboysbooking/?fref=ts) gjort sig bemærket med deres månedlige showcase-aftener, der præsenterer unikke line ups med nye navne sammensat på tværs af genrer.

*”All the acts selected for Girls & Boys events become allies; creating a dynamic synergy, supporting one another in their ascent into the music industry,”* forklarer Girls & Boys selv om konceptet.

Sammen med Girls & Boys byder vi den 30. september på et unikt line-up af danske og internationale artister, inden festen fortsætter med natklub bagefter.

**Wildhart**  
Gøteborg-trion [Wildhart](https://www.facebook.com/wildhartmusic/?fref=ts) består af Ylva Holmdahl, Kiwi Berg og Josefin Runsteen, der med rødder i både klassisk musik og improvisation eksploderer gennem en jungle af electropop. Deres fyldende pop er lige på og hårdt, men samtidig kærligt og intimt. En krystalklar røst holder dig i hånden gennem det melankolske landskab af mørkeblå vemod og rød neon. Debut-ep’en *Ep 1* udkom i marts i år.

**Silvester**  
Det danske trekløver [Silvester](https://www.facebook.com/silvester.life/?fref=ts) spiller stilsikker, funky og attitudefulde pop, der kan minde om andre aktuelle navne som LISS og CHINAH. Men Silvester adskiller sig ved at have en mere fremtrædende elektronisk bund med svævende psykedeliske afstikkere.

Gruppen debuterede sidste år med den drømmende “uKnow” og på den nyeste single “Oceans” fortsætter de drømmende toner med svævende keyboards og saxofonstrejf.

**Mind Enterprises**

Bag [Mind Enterprises](https://www.facebook.com/MindEnterprises/?fref=ts) står den London-baserede musiker Andrea Tirone. Som Mind Enterprises kanaliserer han club-viben fra navne som Todd Terje og William Onyeabor med sit greb om afro funk og futuristisk disco.

I juni udkom debutalbummet *Idealist* som opfølgning på førstesinglen af samme navn, der med sit varme, pulserende beat sender tankerne tilbage til New Yorks new wave-scene i de tidligere 80’ere.

Girls & Boys har tidligere præsenteret navne som [Her](https://www.facebook.com/thebandher/home), [M.I.L.K](https://www.facebook.com/m.i.l.k.4eva/?fref=ts), [Club Kuru](https://www.facebook.com/clubkuru/)og [Leyya](https://www.facebook.com/Leyya.Music/?fref=ts).

**Fakta om koncerten**

Girls & Boys

Fredag den 30. september kl. 20.00

Ideal Bar, Enghavevej 40, 1674 København V

Billetpris 80 kr. + gebyr  
Billetter købes via VEGAs hjemmeside og Ticketmaster